En av fem sigaretter som røykes i Norge er ulovlig

ULOVLIG: Tollerne i Europa anslår at «Jin Ling»-merket står for store deler av den illegale sigarettmarkedet i EU. Bildet viser beslag som ble gjort i mai år av 40 000 smuglersigaretter. Foto: Tollvesenet

Eksplosjon i smuglertobakken

Smuglersigarettene får Staten til å se rødt. De snyter avgiftskassen for mange millioner kroner.

8. februar 2012

Artikkelen er over åtte år gammel

Det ukjente, ulovlige merket «Jin Ling» utgjør alene store deler av det illegale sigarettmerket i Europa. I fjor ble det beslaglagt ni millioner sigaretter i Norge. For staten betydde det 26,6 millioner kroner i avgifter som ikke ble betalt.

LIKER IKKE: Statssekretær Roger Skjerva i Finansdepartementet mener sigarettsmuglingen snyter samfunnet for store inntekter. Foto: Esben Johansen

- Det er ille at kriminelle handlinger gjør at samfunnet går glipp av så store inntekter. Dette er inntekter som blant annet går til å betale for helsekostnadene som kommer fra røyking, sier statssekretær i Finansdepartementet, Roger Skjerva (SV), til VG.

Utregninger som er gjort av Helsedirektoratet og Statens Institutt for rusmiddelforskning (SIRUS) antyder at så mye som 40 prosent av all tobakkonsum er uregistrert, det vil si bruk av illegal tobakk.

Utbredt i østeuropeiske miljøer

Den 25. mai i fjor kom en svenskbosnier kjørende over grensen. Med seg i bilen hadde han 40 000 sigaretter av merket «Jin Ling». Sjåføren ble stoppet, men sigarettene var på vei inn i det illegale sigarettmarkedet i Norge.

I BOKS: Tollerne i Kongsvinger fant 262 000 sigaretter i bilen til en 37-årig latvisk statsborger. Skiboksen var spesialkonstruert til smugling. Foto: Tollvesenet

- Som oftest er det baltere, polakker og andre østeuropeere i begge ender av virksomheten. Det meste røykes vel også i disse miljøene, selges under disk i kiosker, klubber og serveringssteder, sier kontorsjef for tollvesenet i Oslo og Akershus, Paul Ask, til VG.

Ifølge Kripos står polakker bak halvparten av alle beslag som gjøres. Sigarettene omsettes, ifølge Tollvesenet, også der østeuropeiske håndverkere og bygningsarbeidere bor.

«Jin Ling» er et merke i det som kalles «cheap whites», dette er sigaretter som produseres utenfor den tradisjonelle tobakksindustrien.

Fantasifulle gjemmesteder

Kjente merker blir kopiert og i hovedsak produsert i Kaliningrad, Ukraina og Moldova og smugles til EU via Litauen og Polen, ifølge Kripos.

Ved Magnormoen tollstasjon ser de ukentlig at smuglersigarettene kommer inn i landet.

- Smuglerne fra Øst-Europa legger mye arbeid i å skjule godset. Ofte er det innskrudd og noe har vi måttet sveise ut, forteller kontorsjef ved Kongsvinger tollsted, Morten Nystuen.

På grunn av populariteten produseres det også en mengde falske sigaretter i Asia.

GJEMT: I denne bilen fant tollerne flere hemmelige rom som var stappfulle av sigaretter. I blant må Tollvesenet bruke tunge verktøy for å avdekke smuglertriksene. Foto: Tollvesenet

- Ute av kontroll

Tobakksindustrien anslår at det hvert år er 2,2 milliarder ulovlige sigaretter i Norge. Industrien skylder blant annet på høye avgifter - og at de høye prisene er grunnen til at folk handler ulovlig.

- Vi vil si at omsetningen av tobakk er i ferd med å komme ut av kontroll. Vi ser med dette at myndighetene regulerer mindre og mindre av det som konsumeres, sier kommunikasjonsdirektør i Philip Morris Norge, Nordan Helland.

Finansdepartementet tror ikke avgiftene er utslagsgivende.

- Vi har dekning for å si at det skal enorme justeringer til før det skal ha noe innvirkning på dette, sier Skjerva.

Økt helsefare

Selv om sigaretter i seg er helsefarlige, kan inhalering av den illegale røyken være enda mer risikabelt.

- De falske sigarettene utgjør en større helsefare. Man vet ikke hvordan eller hvor de er laget. I verste fall kan de være tilsatt stoffer, som for eksempel gir økt avhengighet, sier medisinsk fagdirektør, i Statens legemiddelverk, Steinar Madsen.

Publisert: 08.02.12 kl. 18:27

Les også